KNI A/S
KNI A/S, Kalaallit Niuerfiat (Grønlands Handel), grønlandsk handelsselskab. Grønlands hjemmestyre overtog i 1986 Den Kongelige Grønlandske Handel, KGH, der omdøbtes til KNI.
I 1993 omdannedes KNI til flere mindre aktieselskaber for derved at skabe kommercielle driftsvilkår og adskille samfundsopgaver fra virksomhed i åben konkurrence. Den kommercielle handelsvirksomhed fortsatte i KNI Pisiffik A/S, skibsfragt (ekskl. bygder) blev givet i koncession til Royal Arctic Line A/S, og en række ikke-kommercielle samfundsopgaver gik til KNI Pilersuisoq A/S.
Hjemmestyret besluttede i 1997 at samle handelsvirksomheden i ét selskab, KNI A/S, og overføre øvrige forretningsområder, fx lokal fragttrafik, skibspassagertrafik og postvæsen, til andre selskaber og private operatører. I 2001 blev KNI Pisiffik A/S' butikker og engrosvirksomhed i de 6 største byer privatiseret. KNI A/S driver i dag (2020) butiksvirksomhed uden for de større byer, engrosvirksomhed, nethandel, landsdækkende olieforsyning samt slagteriet Neqi A/S i Narsaq.